
Utazás a festészetben

   A festménysorozatnak, amin most dolgozom témájának középpontjába az utazás áll. TDK pályamunkának jelenlegi sorozatomból egy művet kívánok kiemelni. Hangsúlyt szánok ebben az írásban a lélekre gyakorolt hatásának vizsgálatára. Ezt követően fogom elemezni festményeim alkotó folyamatát. Röviden mutatok majd rá arra, miként értékelődik fel a sebesség képformáló szerepe alkotói metódusomban.
   Az említett témával kapcsolatban az életemben nagy fontossággal bírnak a vasúti utazások. A vonatszerelvények gyorsasága által létrejövő képi megjelenési formák, elmosódások nagyban hozzájárulnak az absztrahált képalkotásomhoz. A szinte napi gyakorisággal történő utazásaim során észlelt „vizuális csomagot” a vonat ablakán keresztül és az ebbe tükröződő belső világ képe alkotja meg. A külső és belső tér rokonítása, összekapcsolása, tágabb értelemben az egyén és a világ viszonyát is jelentheti. Kisebb mértékben ugyan, de a vasúti utazáshoz kapcsolódó terek, várótermek is foglalkoztatnak. Megfigyeléseim, tapasztalataim arra engednek következtetni, hogy a közhiedelemben álló elmagányosodás itt is tetten érhető. Ennek a reményvesztett világnak akartam képet adni. A figuráimat körül ölelő tér szintén a keserűség, a bizonytalan jövő érzetét hordozza magában. Néhány színre, és sötétebb tónusokra építkező felületeimmel ugyanezt a hangulatot kívánom fokozni.



